ቁጥራችን በሚሊዮን ስለሆነባቸው እንጂ እንደነገረ ሥራችንማ ፈረንጆቹ በሆነ ዘዴ ቢፈጁን ደስ ሳይላቸው አይቀርም። ከእኛ ጋ የአንድ አለም ሕዝቦች ተብሎ መቆጠራቸው በራሱ እንደሚቀፋቸው ያስታውቅባቸዋል። ፈረንጅ ደግሞ ንቀቱና ዕብሪቱ ሀበሾች መሆናችንን ይዘነጋዋል መሰለኝ። ባዕዳን በተንኮል ሲመጡብን ንድድ እንደሚለን ተዘንግቷል። እርስ በርስ እንጂ ፀባችን ባዕድ ልኮሳተርባችሁ ካለንስ የጋራ ደማችን በጋራ ይፈላል። እናቱንና። እደግመዋለው እናቱንና። ቆይ ቆይ ኧረ.. ግን እንዴት አንድ መስዕዋት ፈረንጅ አጣን እንደ ሞሶሎኒ ያለ፣ ኢትዮጵያን ከዳር እስከ ዳር ወሮ በጋራ አቁስሎን፣ በጋራ የሚጣላን። እኛም በጋራ ፎክረን፣ በጋራ ገድለነው፣ በጋራ የሚያፋቅረን? ፍቅራችንን የምናስደግፍበት የጋራ ጠላት አጥተን እኮ ነው፣ እንዲህ የምንባላው። አንድ የጋራ ጠላት ዕብሪተኛ ፈረንጅ ከየት እናምጣ? ጨረታ እናውጣ ይሆን፣ ጠላት እንፈልጋለን የሚል።
